Vroue moet hulself bewapen – drukgroepArgieffoto Die drukgroep Action Society het ŉ beroep op Suid-Afrikaanse vroue gedoen om hulself wettig te bewapen omdat die regering versuim om hulle te beskerm. Die oproep kom nadat duisende geweldsmisdadigers vrygelaat is sonder dat DNS-monsters tydens die ondersoeke ingedien is. In een van die jongste voorvalle van geslagsgeweld is ŉ vrou enkele dae gelede in ŉ gru-aanval vermoor, glo deur haar kêrel wat vroeër op borgtog vrygelaat is. Dele van Siphokazi Booi (27) se verkoolde liggaam is verlede week in ŉ asblik langs die Mbekweni-spoorlyn in die Paarl aangetref. Haar vriend was ten tyde van die voorval glo op borgtog nadat hy verlede maand weens haar beweerde aanranding aangekeer is. Action Society het intussen ŉ regspan aangestel om dié saak dop te hou. “Die saak is tot 13 September uitgestel wanneer die beskuldigde in die hof sal verskyn vir ŉ formele borgtogaansoek,” het Heinrich Gonzales, hoof van die regspan wat Action Society aangestel het, gesê. Ian Cameron, woordvoerder van die organisasie, sê vroue moet nou meer as ooit tevore vir hulself opstaan – en hulself bewapen. “Hoe word daar van vroue verwag om veilig te voel as die regering aanhoudend geweldsmisdadigers vrylaat en ons verbied om ŉ vuurwapen te besit wat vir selfverdediging gebruik kan word,” het Cameron, met verwysing na die beplande wysigings aan die Vuurwapenwet, gesê. ‘Verkragters’ op vrye voet Maroela Media het vroeër berig dat altesaam 96 785 skedule 8-oortreders – dit sluit moordenaars en verkragters in – sedert 2016 op parool vrygelaat is sonder dat ŉ DNS-monster by die forensiese databasis ingedien is. ŉ Wysigingswet hieroor bepaal dat die monsters ingedien moet word, maar die wetgewing wag steeds op pres. Cyril Ramaphosa se handtekening. Sedert Ronald Lamola, minister van justisie en korrektiewe dienste, die skoksyfers bekend gemaak het, het dit aan die lig gekom dat altesame 20 000 van hierdie misdadigers in Gauteng woon. Die DA het intussen Woensdag aangekondig dat 36 647 sake wat verband hou met seksuele misdrywe in die Wes-Kaap steeds uitstaande is weens die agterstand van DNS-monsters wat nie verwerk word nie. Gillion Bosman, voorsitter van die Wes-Kaapse staande komitee oor maatskaplike ontwikkeling, het ŉ dossier by die president se nasionale raad vir geslagsgeweld ingedien wat dié enorme agterstand uiteensit. “Ons vra dat die raad, in samewerking met die polisie, die DNS-verwerking na die private sektor uitkontrakteer sodat die agterstand dringend aandag kan geniet.” Volgens Bosman sal dit sowat 18 maande duur om die agterstande in te haal. “Slagoffers van hierdie soort geweldsmisdade het genoeg gely en weens die polisiediens wat versuim het om ŉ tenderproses te verseker wat die DNS-ontledingsmasjiene diens, sal hulle net verder ly. “Sommige masjiene is reeds meer as 1 200 dae buite werking,” sê Bosman. “Vroue sien hoe diegene wat hulle mishandel het op vrye voet is net omdat die DNS-proses wanbestuur word.”